Laupäeval, 06.detsembril käisime rannas. Ilm ei olnud küll enam nii palav, kui eile, aga 25 kraadi oli vist ikka ära, kuigi hästi pilvine oli. Rannas oli üllatavalt vähe rahvast, kohalike jaoks on alles külm. Päevitamas võis näha ainult võõramaalasi, kohalikud ainult jalutasid rannapromenaadil. Meie võtsime ikka päikest ja käisime ujumas. Turismiinfost ütles kohalik, et tema jaoks on vesi praegu ikka väga külm ja kohalikud veel ujumas ei käi. Meie käisime ja arvame, et  vesi oli tüüpilisele Eesti suvele kohaselt 19 kraadi. Täiesti ujutav ju. Rannas tegime nalja ka. Jaapani neiud tegid rannas filmi, tüdruk oli ilusasti jõuluriietes ja rääkis midagi kaamerasse täiesti arusaamatus keeles. Ma tegin tema juurde asja, et saaks pildi teha sellest, kuidas mina võtan päikest ja tema on jõulukostüümis. Tema tahtis kohe, et me ka filmi peale jääksime. Nii pidime siis austraalia lippe lehvitama ja temaga koos inglise keeles häid jõule soovima. Tegemist oli Jaapani roheliste  organisatsiooniga, kes saatis idamaade harukontoritele suvisest Austraaliast jõulutervitusi. Nii, et Jaapanis oleme me nüüd filmistaarid :)